President Biden i Finland: – Putin har allerede tapt krigen
HELSINGFORS (VG) USAs president Joe Bidens vurdering akkurat nå, er at Russlands president Vladimir Putin har tapt krigen i Ukraina. Det sa han på en pressekonferanse i Finlands hovedstad, etter et møte med Jonas Gahr Støre og de andre nordiske statslederne. – Putin har allerede tapt krigen. Han kan ikke fortsette krigen i Ukraina i årevis, sa Biden på pressekonferansen med Finlands president Sauli Niinistö som var vert for møtet. Den amerikanske presidenten ble spurt om Natos holdning om at Ukraina ikke kan bli medlem så lenge krigen med Russland pågår, kan motivere president Putin til å fortsette krigen -  for å nettopp blokkere dette mulige medlemskapet videre. – Ingen kan bli medlem i Nato mens krig pågår. Det er ikke mulig. Men det hindrer ikke et fremtidig medlemskap. Ukraina vil bli medlem av Nato, svarte Biden. Han stilte spørsmål ved hvordan Putin vil gå videre i konflikten, Og gjentok: – Det er ingen mulighet for at han kan vinne krigen i Ukraina. Han har allerede tapt krigen, sa den amerikanske presidenten. Båndene er styrket  Statsminister Jonas Gahr Støre (Ap) sa etter det nordiske møtet med Biden at båndene mellom Norden og USA nå er ytterligere styrket.  De seks statslederne fra fem nordiske land og USA hadde snakket om resultatene fra Nato-toppmøtet i Vilnius tidligere denne uken, og om nye nordiske forsvarsplaner når Sverige blir medlem.  – Vil USA redusere sin militære aktivitet i nord, når landene i Norden kan samordne alle sine militære krefter i Nato? – President Biden stiller ikke ikke spørsmål om dette. Båndene til USA blir ikke mindre viktig med et felles nordisk Nato-medlemskap, som gjør vår forsvarsplanlegging mer effektiv, rasjonell og helhetlig, sier Støre til VG  Helsingfors. –  Norge har en egen forsvarsavtale med USA, det får nå også Sverige og Finland, og etter hvert Danmark. I sum kommer dette til å gjøre samarbeidet med USA mer solid og  i tråd med behovene vi har nå, legger han til.  Absolutt Nato-garanti På pressekonferansen  fikk president Biden spørsmål om hva han kan gjøre for å forsikre Europa om at USA ikke vil svekke Nato-forpliktelsene  i de neste tiårene. – Jeg kan absolutt garantere at det er et ikke-spørsmål. Det er en overveldende støtte fra det amerikanske folket, fra Kongressen, Representantene hus og Senatet. Og til tross for at noen ekstreme medlemmer fra et parti er imot, står de to partiene sammen om dette, sa president Biden. – Ingen kan garantere for fremtiden. Men dette er den beste forsikringen noen kan gi nå, la han til. På et nytt spørsmål om det er grunn til å tvile på denne forsikringen, ble Biden tydelig irritert: – La meg være klar: Jeg sa ikke at vi kan garantere for all fremtid. Du kan ikke være sikker på at du vil være i stand til å nå hjem nå.  Men det jeg sier at om noen ting sikkert kan sies om amerikansk utenrikspolitikk akkurat nå, så er det at vi vil fortsette å samarbeide i Nato, sa han.  Ingen grunn til tvil  Finlands president Sauli Niinistö hadde også lyst å kommentere dette: – Gjennom Nato-prosessen har jeg møtt president Biden en rekke ganger, og sikkert 50 medlemmer av Kongressen. Og jeg oppfattet en tydelig beskjed. Det er ingen grunn til å tvile på amerikansk utenrikspolitikk i fremtiden, sa den finske presidenten.  Mineral-praten  Støre varslet i VG onsdag kveld at han ville snakke med president Biden om norsk mineraleksport. Han ville be om et unntak fra de nye klimasubsidiene til amerikanske bedrifter. Japan og EU har fått slike avtaler med USA. Etter møtet sier Støre at president Biden deler hans analyse av dette fullt ut.  – Budskapet ble tatt positivt imot, sa Støre. 
USAs president Joe Biden mener at Russlands president Vladimir Putin har tapt krigen i Ukraina.  Biden sa at NATOs holdning om at ingen kan bli medlem i NATO mens krig pågår, ikke hindrer et fremtidig medlemskap. og la til at Ukraina vil bli medlem av NATO i fremtiden.  Statsminister Jonas Gahr Støre sa etter møtet at forbindelsene mellom Norden og USA er styrket.  På pressekonferansen garanterte president Biden at USA ikke vil svekke NATO-forpliktelsene i de kommende tiårene, til tross for opposisjon fra noen «ekstreme medlemmer fra ett parti». Støre snakket også med president Biden om norsk mineraleksport, der han ba om et unntak fra de nye klimasubsidiene til amerikanske bedrifter. Han sier at president Biden deler hans analyse av dette fullt ut.